8.9.2022
EL
Επίσημη Εφημερίδα της Ευρωπαϊκής Ένωσης
C 345/5
V (Γνωστοποιήσεις)
ΔΙΚΑΙΟΔΟΤΙΚΕΣ ΔΙΑΔΙΚΑΣΙΕΣ
ΔΙΚΑΣΤΗΡΙΟ ΕΖΕΣ Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Oslo tingrett στις 14 Μαρτίου 2022 στην υπόθεση Stendi AS & Norlandia Care Norge AS κατά Oslo kommune v/ordføreren (Υπόθεση E-4/22) (2022/C 345/04) Στις 14 Μαρτίου 2022, υποβλήθηκε αίτηση στο Δικαστήριο της ΕΖΕΣ από το Oslo tingrett (πρωτοβάθμιο δικαστήριο του Όσλο), η οποία παρελήφθη από τη Γραμματεία του Δικαστηρίου στις 30 Μαρτίου 2022, για την έκδοση συμβουλευτικής γνώμης στην υπόθεση Stendi AS & Norlandia Care Norge AS κατά Oslo kommune v/ordføreren, σχετικά με τα ακόλουθα ερωτήματα: Σχετικά με το αν οι δημόσιες συμβάσεις εμπίπτουν ή όχι στην έννοια της υπηρεσίας: 1.
Μια σύμβαση εξ επαχθούς αιτίας, η οποία προβλέπει την παροχή μακροπρόθεσμων θέσεων σε οίκους ευγηρίας και συνάπτεται υπό τους όρους που περιγράφονται [στην αίτηση], πρέπει να θεωρείται ως σύμβαση που σχετίζεται με την παροχή «υπηρεσιών» σύμφωνα με το άρθρο 2 παράγραφος 1 στοιχείο 9 της οδηγίας 2014/24/ΕΕ; Σχετικά με την εξαίρεση που προβλέπεται στο άρθρο 32 της συμφωνίας ΕΟΧ για την άσκηση δημόσιας εξουσίας: 1.
Επηρεάζεται η δυνατότητα της αναθέτουσας δημόσιας αρχής να επικαλεστεί την εξαίρεση που προβλέπεται στο άρθρο 32 της συμφωνίας ΕΟΧ, σε συνδυασμό με το άρθρο 39 της εν λόγω συμφωνίας, αν: α) οι εν λόγω υπηρεσίες έχουν ήδη αποτελέσει αντικείμενο συμβάσεων παροχής δημόσιας υπηρεσίας μεταξύ της αναθέτουσας αρχής και οργανισμών μη κερδοσκοπικού χαρακτήρα, καθώς και άλλων παρόχων (κερδοσκοπικού χαρακτήρα); β) άλλες δημόσιες αναθέτουσες αρχές στο ίδιο κράτος εξακολουθούν να επιλέγουν να συνάπτουν συμβάσεις για ισοδύναμες υπηρεσίες τόσο με οργανισμούς μη κερδοσκοπικού χαρακτήρα όσο και με άλλους παρόχους (κερδοσκοπικού χαρακτήρα); γ) η εξουσία λήψης αποφάσεων σχετικά με την παροχή υποχρεωτικής ιατροφαρμακευτικής περίθαλψης σε πρόσωπα τα οποία δεν έχουν δικαιοπρακτική ικανότητα ώστε να παράσχουν τη συγκατάθεσή τους και αρνούνται την περίθαλψη αυτή, δεν ανατίθεται απευθείας στον ανάδοχο της δημόσιας αναθέτουσας αρχής αλλά στο προσωπικό υγείας που εργάζεται για τον ανάδοχο; 2.
Πώς πρέπει να ερμηνευτεί η φράση «έστω και περιστασιακά» του άρθρου 32 της συμφωνίας ΕΟΧ, σε συνδυασμό με το άρθρο 39 της εν λόγω συμφωνίας; Σχετικά με την επιφύλαξη όσον αφορά τους οργανισμούς μη κερδοσκοπικού χαρακτήρα: 1.
Αντιτίθενται τα άρθρα 31 και 36 της συμφωνίας ΕΟΧ, καθώς και τα άρθρα 74 έως 77 της οδηγίας 2014/24/ΕΕ, σε ρύθμιση της εθνικής νομοθεσίας η οποία επιτρέπει στις δημόσιες αναθέτουσες αρχές να διατηρούν το δικαίωμα συμμετοχής σε διαδικασίες υποβολής προσφορών σχετικά με την παροχή υπηρεσιών υγείας και κοινωνικών υπηρεσιών σε «οργανισμούς μη κερδοσκοπικού χαρακτήρα» υπό τους όρους που προβλέπονται στην εν λόγω εθνική νομοθετική διάταξη;